**Munkkivuori** on Jani Volasen käsikirjoittama ja ohjaama suomalainen draamasarja vuodelta 2022. Se julkaistiin Elisa Viihde Viaplay -suoratoistopalvelussa 16. lokakuuta 2022. Kymmenosainen sarja sijoittuu 1980-luvun alun Helsingin Munkkivuoreen ja kertoo yhden karmaisevan kesän tapahtumat lasten silmin.

Juoni
-----

Sarja sijoittuu 1980-luvun alun Munkkivuoreen, jonne Mirko Määttä (Viljami Loponen) muuttaa yhdessä vanhempiensa Annen ja Markun kanssa sairastavan mumminsa asuntoon. Määtät päättävät asettua taloksi mummin kuoltua, ja Mirko tutustuu nopeasti naapuripihansa muihin lapsiin. Tavalliseksi luultu kesäloma saa yllättävän käänteen, kun naapurinpoika Kristian katoaa jälkiä jättämättä.

Rooleissa
---------

|  |  |  |
| --- | --- | --- |
|  Viljami Loponen  | … |  Mirko Määttä
  |
|  Laura Birn  | … |  Anne Määttä, Mirkon äiti
  |
|  Vilho Rönkkönen  | … |  Pete
  |
|  Joonas Saartamo  | … |  Markku Määttä, Mirkon isä
  |
|  Sunja Hyde  | … |  Heidi
  |
|  Joonas Heikkinen  | … |  Kale
  |
|  Hugo Komaro  | … |  Kaius
  |
|  Miro Lopperi  | … |  Olavi
  |
|  Kuura Rossi  | … |  Sampsa
  |
|  Veeti Laasila  | … |  Naakku
  |
|  Lumo Levy  | … |  Urkki
  |
|  Anna-Maija Tuokko  | … |  Leena
  |
|  Victor Stejskal  | … |  Viltsu
  |
|  Olavi Uusivirta  | … |  Kari
  |
|  Matias Lindfors  | … |  Tapio
  |
|  Paavo Kinnunen  | … |  Henri
  |
|  Ilmari Kujansuu  | … |  Mikael
  |
|  Sampo Sarkola  | … |  Hannes
  |
|  Eero Milonoff  | … |  Raikku
  |
|  Oiva Ollila  | … |  Joni
  |
|  Stella Leppikorpi  | … |  Taina
  |
|  Jimi Ylätalo  | … |  Jimi
  |
|  Frida Arvén  | … |  Anna, Sampsan sisko
  |
|  Inkeri Hyvönen  | … |  Kaarina  |
|  Antti Peltola  | … |  Jyke  |

Jaksot
------

1. "Vastatuuleen"
2. "Sisko ja sen veli"
3. "Sodan ja rauhan miehet"
4. "Älä kieltäydy kahdesti"
5. "Tyttökullat"
6. "Koira haudattuna"
7. "Ystäväni avaruudesta"
8. "Onnen päivät"
9. "Perhe on pahin"
10. "Juuret"

Tuotanto
--------

Jani Volanen käsikirjoitti sarjan puolisonsa, näyttelijä Pirjo Longan kanssa kehittelemistään ideoista ja lapsuusmuistoista sekä toteutumatta jääneestä elokuvakäsikirjoituksestaan 2000-vuosikymmenen puolivälissä, jossa siinäkin oli teemana lapsen ymmärtämättömyys aikuisten asioista. 1980-luvun alun Munkkivuori oli myös yksi Volasen omista lapsuuden kasvuympäristöistä ja sarjan pääasiallinen kuvauspaikka. Metsäkohtaukset kuvattiin Helsingin Mellunkylässä. Lapsiryhmää valmensi näyttelijä Miina Turunen, joka harjoitutti ryhmää jopa puolen vuoden ajan.

Sarjaa kuvattiin noin neljän miljoonan euron tuotantobudjetilla toukokuusta syyskuuhun 2021. Koronapandemia viivästytti sarjan kuvauksia vuodella niin, että alkuperäinen Mirkon rooliin valittu poika ehti kasvaa ulos roolista ja tilalle otettiin Lahden kaupunginteatterissa näytellyt 13-vuotias Viljami Loponen. Volanen itse samastuu sarjan lapsihahmoista eniten pieneen Kaius-poikaan (Hugo Komaro) ja sanoo olleensa itse samanlainen "avainkaulalapsi" asuessaan ennen kouluikää Puotinharjussa.

Sarjalle kaavaillaan jatkoa, joka sijoittuisi lähemmäs nykyaikaa erilaisin tarinoin, ja mukana olisi vain joitakin samoja hahmoja kuin ensimmäisellä tuotantokaudella, nyt varttuneina.

Vastaanotto
-----------

*Helsingin Sanomien* Kaisu Tervonen kirjoitti lapsiryhmän ottamisen sarjan päähenkilöiksi olleen riski, joka kannatti ottaa: "Luontevat nuoret näyttelijät tekevät lapsuudesta elävää. Hahmot eivät ole viattomia hyvyyden airueita vaan yhtäältä konservatiiveja, jotka pilkkaavat kaikkea vierasta, ja toisaalta anarkisteja valmiina rikkomaan sääntöjä." Hänestä *Munkkivuori* muistuttaa Jani Volasen tuotannosta eniten sketsisarjaa *Ihmebantu* siinä, että sekin näyttää yhdeltä asialta mutta on toista: leppoisan ja pikkutarkan lapsuusnostalgian alta pulppuaa piinallisen verkkaisesti esiin synkempiä sävyjä.

*Seura*-lehden Jussi Karjalaisen mielestä *Munkkivuori* on "tihkuva tv-mestariteos, jonka kymmenessä jaksossa ei ole yhtään liikaa". *Keskipohjanmaa*-lehden Hannu Björkbacka antaa *Munkkivuorelle* täydet viisi tähteä ja pitää oikeutettuna että lopputeksteissä nuoret näyttelijät mainitaan ennen aikuisia: "Lapsiryhmä on puhdasta kultaa ja Viljami Loposen Mirko kaikkien aikojen tv-rooleja." Sarjan viipyilevä tempo ja monet lähikuvat antavat Björkbackan mukaan myös lavastuksen, puvustuksen ja maskeerauksen nousta ansaitusti esiin. Hänestä *Munkkivuoren* kaltaista ajankuvaa ja kasvukertomusta ei ole Suomessa tehty sitten Rauni Mollbergin 1960-luvun lopun sarjojen *Lapsuuteni* ja *Tehtaan varjossa*.

Muropaketti-viihdesivuston Tuukka Hämäläisen mielestä nerokasta *Munkkivuori*-sarjan toteutuksessa on se, että lapset näkevät ja kuulevat paljon enemmän kuin voivat ymmärtää. Hän hämmästelee nuorten näyttelijöiden energiaa ja omistautumista, joiden myötä hahmoille muodostuu sarjan edetessä vahvat persoonat.

*Munkkivuori* sai Kultainen Venla 2022 -gaalassa eniten palkintoja, muun muassa parhaan draamasarjan palkinnon. Lisäksi Jani Volanen voitti Venlat sekä käsikirjoituksestaan että ohjauksestaan ja Laura Birn sivuosastaan.

Lähteet
-------

1. ↑  Jani Volasen uutuussarja Munkkivuori kuvaa karmivaa lähiömysteeriä lasten silmin – katso traileri *Mesta*.  13.9.2022. Viitattu 14.10.2022.
2. ↑  Liukkonen, Anuliina: Jani Volasen Munkkivuori-jännityssarja on lähiömysteeri lasten silmin – katso traileri *Katso*.  13.9.2022. Helsinki:  Aller Media Oy. Viitattu 15.10.2022.
3. 1 2 3  Kartastenpää, Tero: Jani lähiöstä.  *Helsingin Sanomat*, 16.10.2022. Artikkelin maksullinen verkkoversio. Viitattu 18.10.2022.
4. 1 2  Vilkman, Sanna: Kasarinostalgia jyllää televisiosarjoissa – Jani Volasen Munkkivuoressa aikuisten valheet nähdään lasten silmin *Yle Uutiset*.  24.8.2021. Viitattu 19.10.2022.
5. ↑  Kinnunen, Kalle: Hän: Jani Volanen.  *Suomen Kuvalehti*, 17.11.2022. Artikkelin verkkoversio. Viitattu 21.11.2022.
6. ↑  Tervonen, Kaisu: Piinallisen verkkainen mutta pirullisen hyvä Munkkivuori-sarja kertoo lapsuuden lopusta.  *Helsingin Sanomat*, 16.10.2022. Artikkelin verkkoversio. Viitattu 17.10.2022.
7. ↑  Karjalainen, Jussi: Jani Volanen loihti jälleen onnistuneen sarjan – Munkkivuori kuvaa, miten paha ja pahan houkutus vaanivat.  *Seura*, 16.10.2022. Artikkelin verkkoversio. Viitattu 17.10.2022.
8. ↑  Björkbacka, Hannu: Keskipohjanmaan TV-viikon valinta: Munkkivuoren kuolinsiivous *Keskipohjanmaa*.  16.10.2022. Viitattu 17.10.2022.
9. ↑  Hämäläinen, Tuukka: Munkkivuori on mestariteos! *Muropaketti*.  10.10.2022. Viitattu 17.10.2022.
10. ↑  Körkkö, Hilla: Jani Volasen Munkki­vuori sai eniten Kultainen Venla -palkintoja.  *Helsingin Sanomat*, 20.1.2023. Artikkelin verkkoversio. Viitattu 20.1.2023.

Aiheesta muualla
----------------

* Munkkivuoren virallinen traileri YouTubessa